Man geskiet tydens chaos ná begrafnis  (Foto: SA Polisie) ŉ 31-jarige man sal na verwagting Maandag in die Emalahleni-landdroshof in Mpumalanga verskyn in verband met die moord op sy vriend. Die verdagte en ŉ 24-jarige vriend het Saterdag ŉ begrafnis in Clewer naby Witbank bygewoon. Daar het glo kort ná die begrafnis ŉ hewige onderonsie tussen die twee ontstaan wat tot die skietery gelei het, het brig. Leonard Hlathi, polisiewoordvoerder, gesê. Die verdagte het die vriend ná die skietery in sy motor gelaai en hom na ŉ winkelsentrum daar naby geneem waar die nooddienste teenwoordig was. Die verdagte het toe verdwyn. Volgens Hlathi het die verdagte homself egter Sondag aan die polisie oorgegee en ook ŉ vuurwapen ingehandig wat glo in die skietery gebruik is. Die geleentheid wat na afloop van die begrafnis gehou is, het intussen ook in chaos ontaard toe polisiebeamptes die groep aangespreek het oor daar nie aan regulasies in verband met die dra van maskers en sosiale distansiëring voldoen is nie. Polisiebeamptes is uitgejou en polisievoertuie is met bierbottels bestook. “Die polisie in Mpumalanga waarsku gemeenskappe om aan die inperkingsregulasies gehoor te gee en om nie die polisie te verhoed om hul werk te doen nie,” het Hlathi gesê.